**VYHLÁSENIE PREDKLADATEĽA**

Návrh zákona o akreditácii orgánov posudzovania zhody sa predkladá na rokovanie Legislatívnej rady vlády Slovenskej republiky s rozporom s Ministerstvom životného prostredia Slovenskej republiky.

Ministerstvo životného prostredia Slovenskej republiky (ďalej len „MŽP SR“) vznieslo v rámci medzirezortného pripomienkového konania zásadnú pripomienku:

„§ 13 ods. 1

V § 13 návrhu zákona o akreditácii orgánov posudzovania zhody (ďalej len „návrh zákona“) žiadame upraviť znenie odseku 1 takto: „(1) Slovenská národná akreditačná služba vykonáva svoju činnosť odplatne v súlade s osobitným predpisom;30) to neplatí, ak je žiadateľom orgán štátnej správy.“ Odôvodnenie k bodu 1: Žiadame, aby služby Slovenskej národnej akreditačnej služby boli pre orgány štátnej správy poskytované bezodplatne.“

Úrad pre normalizáciu, metrológiu a skúšobníctvo Slovenskej republiky (ďalej len „ÚNMS SR“) uskutočnil rozporové konania so zástupcami MŽP SR, v rámci ktorých ÚNMS SR a MŽP SR nedospeli k dohode.

Uvedená pripomienka nemôže byť akceptovaná z dôvodu, že Slovenská národná akreditačná služba (ďalej len „SNAS“) je verejnoprávna inštitúcia, ktorá nie je napojená na štátny rozpočet a musí vykonávať činnosti na neziskovom základe, pričom však musí mať také príjmy, aby pokryla náklady, ktoré jej pri vykonávaní činností vznikajú. Služby SNAS neboli nikdy pre orgány štátnej správy poskytované bezodplatne a taktiež nemáme informáciu o tom, aby niektorý vnútroštátny akreditačný orgán členských štátov Európskej únie poskytoval svoje služby bezodplatne. Z uvedeného dôvodu, ak by SNAS poskytovala bezodplatne služby pre niektoré subjekty, predstavovalo by to pre SNAS náklady, ktoré by neboli pokryté príslušnými príjmami, čo by SNAS musela vykryť zvýšením úhrad za služby poskytované SNAS pre podnikateľské subjekty. Požiadavka MŽP SR na bezodplatnosť služieb SNAS poskytovaných pre orgány štátnej správy predstavuje výraznú diskrimináciu podnikateľských subjektov, čo je v rozpore so všeobecnou ideológiou presadzovanou v rámci Európskej únie podporovať malé a stredné podniky. Návrhom zákona sa zabezpečuje priama podpora malých a stredných podnikov, napr. znižovaním byrokratickej záťaže podávaním žiadosti cez informačný systém SNAS, ustanovenie pevnej výšky ročnej úhrady za udržiavanie akreditácie počas celého akreditačného cyklu, čo umožňuje malým a stredným podnikom lepšie plánovanie nákladov a investícií a úprava zásad určenia výšky úhrad a cenníka služieb SNAS v závislosti od príjmov SNAS.

Uvedené je v rozpore s princípom  nediskriminačného konania vnútroštátneho akreditačného orgánu, ktorým je SNAS podľa nariadenia Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13.8.2008) v platnom znení, čo by mohlo viesť k strate signatárstva SNAS v európskych organizáciách alebo medzinárodných organizáciách združujúcich akreditačné orgány a k strate jeho spôsobilosti poskytovať akreditačné služby. Keďže je na Slovensku viac ako 600 akreditovaných subjekt uvedené by spôsobilo značné hospodárske škody a znemožnenie uznávania slovenských subjektov v zahraničí.

Podľa OZNÁMENIA KOMISIE Modrá príručka na vykonávanie právnych predpisov EÚ týkajúcich sa výrobkov 2022 (2022/C 247/01) má byť akreditácia sebestačnou činnosťou, ktorá sa má zároveň vykonávať na neziskovom základe. Znamená to, že cieľom vnútroštátnych akreditačných orgánov nie je čo najvyšší zisk alebo jeho prerozdeľovanie. Môžu poskytovať svoje služby za platby alebo dosahovať príjem, ale prípadný príjmový prebytok sa musí investovať do ďalšieho rozvoja akreditačných činností, ak zodpovedajú všeobecným úlohám akreditačných orgánov. Hlavný cieľ akreditácie nie je zameraný na dosiahnutie zisku, ale na plnenie úloh vo verejnom záujme. Pravidelné nadmerné príjmy by mohli byť signálom, že existuje potenciál na zníženie sadzieb účtovaných za akreditáciu, a podporiť aj menšie orgány posudzovania zhody, aby požiadali o akreditáciu. Vzhľadom na význam, ktorý nariadenie pripisuje neziskovej povahe akreditácie, sa v odôvodnení 14 objasňuje, že akreditácia nie je určená na vytváranie ziskov vlastníkom ani členom. V prípade, že by sa však vytvárali nejaké zisky, situáciu možno napraviť znížením cien alebo sa môžu príjmy využiť na ďalší rozvoj akreditácie, aby sa zabránilo konfliktu s neziskovou zásadou nariadenia (ES) č. 765/2008. Možno odôvodnene očakávať, že akékoľvek nadmerné príjmy generované akreditačným orgánom by sa mohli využiť aj na podporu účasti akreditačného orgánu pri akreditačných činnostiach v európskej, medzinárodnej alebo verejnej sfére. Bez ohľadu na právnu štruktúru vnútroštátneho akreditačného orgánu by preto nemalo dochádzať k pravidelným presunom nadmerných príjmov vlastníkom alebo členom vnútroštátneho akreditačného orgánu, či už verejným alebo súkromným. Používanie akreditácie ako ďalšej formy príjmov pre štát by následne vyvolalo vážne pochybnosti o jej súlade so zámermi nariadenia (ES) č. 765/2008 týkajúcimi sa neziskovej povahy akreditácie. Z rovnakých dôvodov sa musí akreditácia stanoviť ako činnosť, ktorá sa jasne odlišuje od akýchkoľvek činností posudzovania zhody. Vnútroštátny akreditačný orgán preto nesmie ponúkať ani poskytovať činnosti alebo služby, ktoré ponúka alebo poskytuje orgán posudzovania zhody. Rovnako nesmie poskytovať poradenské služby, vlastniť podiel ani mať iné finančné záujmy v orgáne posudzovania zhody alebo súťažiť s orgánmi posudzovania zhody, aby sa zamedzilo akémukoľvek konfliktu záujmov.